黄庭坚
众人观俳优
众人观俳优，诚有可笑时。
侏儒笑人後，所笑动未知。
非桀是尧舜，诸生同一词。
不能解其会，何笑侏儒为。
桓公方读书，轮扁释斧凿。
借问作书人，已归蒿里宅。
至精固不传，所说乃糟粕。
使道如怀珍，分我赡人贫。
人将遗朋友，谁不献君亲。
喁喁来噍食，泯泯去游魂。
昭穆才弟兄，愚智已子孙。
愚游智者笼，智受万物役。
奔奔相後先，成则自为德。
劳神不知疲，求所不能知。
深心著文字，有如鸟粘黐。
败新为故袴，何独郑人妻。
鹄卵待啄菢，自怜非荆鸡。
谁能起千载，化此故纸痴。